42. schôdza NR SR - 1.deň - B. popoludní pokračovanie 2
Dátum: 2014-11-09
Poslanec: Abrhan, Pavol (KDH)
Druh vystúpenia: Vystúpenie v rozprave

Dobré ráno, panie poslankyne, páni poslanci. Dámy a páni, stretli sme sa tu netradične pôvodne v sobotu večer, dnes je nedeľa. V histórii Národnej rady Národná rada prvýkrát po roku 1989 rokuje v nedeľu. Preto si myslím, že to najviac vypovedal v stave, v akom sme sa ocitli. Strana SMER sa úporne snaží všetko čo najrýchlejšie upratať pod koberec, schovať pred ľuďmi. Ale mám pre nich zlú správu. Toto sa pod koberec zamiesť nedá. Hovorím to preto, lebo kauza CT z Piešťan je len vrcholom ľadovca. Preto si myslím, že zvolávatelia schôdze boli netrpezliví, že nešetrili časom, aby výbor zdravotnícky mohol odhaliť všetky tendre, ktoré vyhral MEDICAL GROUP. KDH preto bude robiť všetko, aby sa odkrylo čo najviac faktov ohľadom nekalého biznisu v zdravotníctve. A všetky kroky robíme na to, aby sme aj tieto kauzy zverejnili. Sme však presvedčení, že vláda jednej strany je najhoršia možnosť, ktorú máme. A preto budeme hlasovať za odvolanie premiéra. Strana SMER sa dostáva do formy, v akej bola za vlády s Mečiarom a Slotom, keď korupčné kauzy boli na dennom programe. Vláda strany SMER nie je vládou istôt, ale vládou niekoľkých oligarchov. KDH bude preto hlasovať za odvolanie premiéra Roberta Fica. A teraz by som rád prešiel konkrétne k téme, prečo tu dnes všetci sme. A to sú dôvody na odvolanie premiéra Fica a jeho vlády. Musím zdôrazniť, že možno budem hovoriť viac o zlyhaniach jednotlivých ministrov ako len o premiérovi samotnom. Ale premiér je práve preto premiérom, že má možnosť odvolať alebo vymeniť hociktorého ministra bez toho, aby mu do toho zasahoval parlament. Preto za každé zlyhanie ministra nesie zodpovednosť aj premiér. Preto aj dnes som presvedčený o tom, že by mal byť odvolaný premiér a spolu s ním celá vláda, dovolím si povedať, kvôli systémovému nastaveniu jej predstaviteľov pri narábaní s verejnými financiami pri verejnom obstarávaní. Nebudem sa venovať kauzám, ktoré mali iný pôvod, chcem sa zamerať práve na podozrenia z korupcie a plytvania peňazí ľudí pri verejných obstarávaniach. Chcel by som vymenovať v skratke niekoľko veľmi dôležitých prešľapov vlády a jej predstaviteľov, ktoré ich diskvalifikujú z ich funkcií, začnem podpredsedom vlády Ľubomírom Vážnym, povereným agendou eurofondov. Ako správne povedal predseda Kresťanskodemokratického hnutia Ján Figeľ, bolo to, ako spraviť capa záhradníkom. Ľubomír Vážny totiž totálne zlyhal počas prvej vlády Roberta Fica pri PPP projektoch a nikdy sa podpredsedom vlády ani nemal stať. Nedávno ukončené vyšetrovanie kauzy falšovanej analýzy PPP projektov, ktorá z večera na ráno znížila nákladnosť PPP projektov oproti klasickému financovaniu o viac ako 500 mil. eur, tu hovorí za všetko. Polícia skonštatovala, že ten skutok sa stal, no prokuratúra dospela k záveru, že nikto za to nebude niesť zodpovednosť, keďže bývalý minister Figeľ zrušil PPP projekty a ušetril tak ľuďom na Slovensku miliardy eur. Namiesto toho, aby premiér Fico vyzval podpredsedu Vážneho k vyvodeniu zodpovednosti, tak on začal obhajovať PPP projekty. Pritom to bola najväčšia pripravovaná krádež v dejinách Slovenska. Minister vnútra a podpredseda vlády, skoro nový premiér pred prezidentskými voľbami, Robert Kaliňák. Možno sme už všetci zabudli pri tých oslavných tlačovkách o verejnom obstarávaní, aký bol prvý polčas pôsobenia ministra Kaliňáka. Nechcem hovoriť o prešľapoch polície a obhajobe zo strany ministra pri streľbe na nevinných študentov na diaľnici D2, chcem sa skôr venovať práve oblasti korupcie a verejného obstarávania. Všetci si veľmi dobre spomíname na kauzu v Horných Plachtinciach, keď v jednej neznámej obci sídlila agentúra, ktorá mala obstarávať pre ministerstvo vnútra za stovky miliónov eur. Doteraz nie je jasné, kto stál za touto agentúrou, keďže veľmi rýchlo po vypuknutí uvedenej kauzy došlo k zmene konateľov, pričom skutočné vlastnícke pozadie nikdy nebolo odhalené. Minister vnútra tu konal pod tlakom média verejnej mienky veľmi rýchlo a obchod stopol. To ho však nijakým spôsobom nezbavuje podozrenia, že o celom chystanom obchode a o tej transakcii vedel. Neviem si predstaviť, že by si úradníci na ministerstve dovolili pripravovať obchod za stovky miliónov eur bez vedomia svojho ministra. Minister práce Ján Richter, silný muž v strane, myslím tým nie postavou, ale politickým vplyvom, generálny sekretár strany, ktorý má na starosti štruktúry politickej strany SMER. Pred viac ako týždňom sme tu niekoľko hodín hovorili o kauze Star EU, kauze pri verejnom obstarávaní v regionálnom operačnom programe. Odporúčal všetkým starostom strany SMER jednu firmu, ktorá potom vyhrávala takmer na 100 % všetky súťaže. Namiesto toho, aby premiér mlčal, snažil sa prežiť tento škandál strany SMER, ktorý siaha medzi najvyššie špičky, tak on vystúpil v parlamente a obhajoval konanie ministra Richtera. Je zrejmé, že minister Richter ani premiér Fico nevedia, že verejné zdroje nie sú ich peniazmi ani peniazmi strany SMER, ale peniazmi ľudí na Slovensku. To je, bohužiaľ, najväčší problém súčasnej vlády, ako to ukazujú i ďalšie príklady. Minister pôdohospodárstva Ľubomír Jahnátek sa v druhej Ficovej vláde preslávil predovšetkým veľkým dôrazom na podporu rodiny. Nám ako kresťanským demokratom, pre ktorých je ochrana a podpora rodiny dôležitá, by to malo byť asi sympatické. Minister Jahnátek si to však vysvetlil veľmi po svojom, keď zamestnal veľkú časť svojej rodiny na ministerstve. Chcel by som pripomenúť predražené nákupy reklamných kampaní ministerstvom pôdohospodárstva uverejnené v rôznych médiách. To bola naposledy kampaň na podporu vyššej konzumácie rýb v Rádiu Best FM, ktorá bola podľa verejne dostupných zdrojov dvojnásobne predražená. Pritom peniaze určené na propagáciu mali ísť z eurofondov, no je veľmi otázne, či tomu tak bude, keďže EÚ už má dosť našich zvláštnych a drahých projektov, čo je jedným z dôvodov, prečo nám stopla eurofondy a budeme musieť platiť veľké korekcie zo štátneho rozpočtu. V skratke, minister Jahnátek sa nijakým spôsobom nevymyká zo štruktúry fungovania ministrov strany SMER v druhej Ficovej vláde. Vidím, že pán minister Glváč tu nie je, ale chcel som „oceniť“ aj jeho prístup, ktorý je zjavne iný na ministerstve dopravy ako ostatných ministrov. Jeden z takýchto príkladov je aj nedávny nákup dopravných lietadiel Spartan, ktorých cena bola neúmerne vysoká. To, že celý tento nákup sprevádzali tajnosti až po finálny podpis príslušnej zmluvy, nesvedčí o transparentnom prístupe. To, že v obstarávaniach sa využíva možnosť spolupráce so susednými štátmi, čím sa de facto súťaž vo verejnom obstarávaní obchádza, je tu len ďalším čriepkom do mozaiky. Je tomu tak pri nákupe ručných zbraní v spolupráci s Českou republikou. Neviem, či spolupráca s Českou republikou kvitne, najmä kvôli tomu, že majú sociálnodemokratickú vládu, ale podľa všetkého si naše štáty v oblasti obstarávania v rezorte obrany rozumeli vždy. Samozrejme, nechcel by som zabudnúť ani na ministra dopravy Jána Počiatka, ktorý nastupoval do druhej vlády Roberta Fica so žltou kartou, teda bol najviac ohrozeným ministrom. Zdá sa však, že ani pád diaľničného mosta a smrť robotníkov ho neprimali k tomu, aby sa vrátil z dovolenky v Dubaji. Čo je však pre verejné financie dôležitejšie, to sú jeho verejné obstarávania na výstavbu diaľničných úsekov, ktorých ceny sa niekoľkonásobne zvýšili oproti jeho predchodcovi. Predovšetkým v Žilinskom kraji sme svedkami predržaných diaľničných úsekov na Kysuciach a pri Žiline. Chcem povedať, že tunel Žilina je ozajstným tunelom. Cena jedného kilometra je pri jeho výstavbe viac ako trojnásobne vyššia oproti cene za jeden kilometer pri najdlhšom tuneli na Slovensku, ktorý sa začal stavať približne v rovnakom čase a na mieste vzdialenom len sedem kilometrov. To je tunel Višňové. Áno, tá cena za jeden kilometer je trikrát vyššia, možno aj preto, že v súťaži bol len jeden uchádzač, kým pri tuneli Višňové v súťaži boli piati. Pre ministra Počiatka to však žiaden problém nebol, hlavné je, že vlk je sýty, aj keď ovca už celá dávno nie je. Nedá mi nevrátiť sa k spúšťaču tohto celého procesu, ktorého výsledkom je aj dnešná schôdza. A to je nákup CT prístroja v piešťanskej nemocnici, trojnásobne drahší prístroj ako podobný v susednej Českej republike, kde vďaka odvahe MUDr. Suchánka a zdravotnej sestry Kovačičovej pán premiér reagoval a vyzval na odstúpenie pani podpredsedníčku Národnej rady a pani ministerku. Som presvedčený, že za túto odvahu by sme v Národnej rade týchto ľudí mali oceniť. Nečakám, že sa zhodneme pri hlasovaní o odvolávaní predsedu vlády, strana SMER svojho predsedu vlády podrží, ale, vážení kolegovia zo strany SMER, očakávam, že takúto odvahu, ktorú ocenil aj váš predseda vlády tým, že požiadal o odstúpenie ministerky zdravotníctva a podpredsedníčky Národnej rady, oceníte pri hlasovaní o návrhu uznesenia, ktoré vám predkladám. Preto navrhujem, aby Národná rada prijala uznesenie nasledovného znenia: „Národná rada Slovenskej republiky oceňuje odvahu MUDr. Alana Suchánka a zdravotnej sestry Magdy Kovačičovej pri odhaľovaní predraženého nákupu CT prístroja v piešťanskej nemocnici.“ Toľko návrh uznesenia. Čudujem sa firme MEDICAL GROUP, ktorá pôsobí v zdravotníctve dlhé roky, prečo sa riadila heslom, že žijeme len raz práve tu a práve teraz. Zdalo by sa pri jej obratoch a obchodoch so štátom, že nepotrebuje predražovať trojnásobne verejné obstarávanie. No očividne opak je pravdou. Dosvedčuje to aj to, že niektorí ľudia stratili akékoľvek zábrany, že čas vlády sa nebezpečne skracuje. Odvolanie ministerky Zvolenskej a vymenovanie doterajšieho štátneho tajomníka je výsmechom do tváre občanov. Súčasný minister sa nedokáže jasne postaviť k celej kauze a navyše bol spolužiakom člena predstavenstva firmy MEDICAL GROUP. To ukazuje, že Robert Fico nemá záujem riešiť tento problém samotný, len sa tvári pred voličmi, že ho rieši. Som však presvedčený o tom, že oni mu na to neskočia. Dámy a páni, my dnes premiéra alebo zajtra premiéra Fica neodvoláme, Národná rada tento akt neurobí, ale Robert Fico sa pred verejnosťou neschová. Aj keď zvolali schôdzu na sobotu večer, ani to mu nepomôže, aby sa ukryl pred vlastnými korupčnými kauzami. Kresťanskodemokratické hnutie bude trvať na vyšetrení všetkých tendrov, ktoré vyhrala firma MEDICAL GROUP. Nedovolíme túto kauzu zamiesť pod koberec. Sme presvedčení, že len nasvietením na všetky tendre nájdeme pravdu. Budeme ju hľadať, či sa to strane SMER páči alebo nepáči. Ľudia na Slovensku si zaslúžia počuť, ako strana SMER nakladá s ich financiami, ako strana SMER plní sľuby o istotách, ako strana SMER sa stavia ku korupcii. Dámy a páni, Kresťanskodemokratické hnutie bude hlasovať za odvolanie predsedu vlády, lebo sme presvedčení, že vláda jednej strany je najhoršia možnosť pre ľudí na Slovensku, KDH bude robiť všetko preto, aby sme odkryli všetky tendre v rezorte zdravotníctva, aby sa prišlo na všetky predraženia, aby sme ľuďom na Slovensku ukázali, ako strana SMER spravuje ich majetok. Aj keď my dnes vládu neodvoláme, ale ľudia pri voľbách ju odvolať môžu a spravíme všetko preto, aby tak urobili. Ďakujem za pozornosť (Potlesk.)